VR-YHTYMÄ OYJ:N JA RATAHALLINTOKESKUKSEN KIINTEISTÖVARALLISUUTTA
SELVITTÄVÄ TYÖRYHMÄ

Asettaminen

Valtioneuvoston kanslia on tänään tekemällään päätöksellä asettanut työryhmän selvittämään VR-yhtymä Oyj:n ja Ratahallintokeskuksen kiinteistövarallisuutta.

Toimikausi

1.10.2008–30.9.2009

Tausta

VR-yhtymä Oyj:lle (jäljempänä ”VR”) on yhtiöittämisen yhteydessä muodostunut merkittävä kiinteistövarallisuus, joka ei kaikilta osin ole yhtiön liiketoiminnalle välttämätön. Kun Suomessa valmistaudutaan raideliikenteen avautumiseen kilpailulle ja kun samanaikaisesti valtion kiinteistöstrategiaa täsmennetään ja kehitetään, on perusteltua arvioida kiinteistöomaisuuden sijoittuminen uudelleen siten, että huomioon otetaan asiaan liittyvät erilaiset valtion ja valtio-omisteisten toimijoiden intressit. 

Yleisenä tavoitteena tulee olla, että valtiolla on yhtenäinen kiinteistöstrategia, jota toteuttavat vastuuministeriönä valtiovarainministeriö sekä sen ohjauksessa olevat toimijat. Valtion kiinteistöstrategian kannalta toissijaisia kiinteistöjä voidaan kehittää erilaisten toiminnallisten ja kaupallisten intressien pohjalta. Rautateihin liittyvänä toiminnallisena intressinä on erityisesti otettava huomioon se, että raideliikenteen avautuessa kilpailulle on sen keskeisen infrastruktuurin oltava kaikkien alalla toimivien ja sille tulevien yritysten käytössä kilpailuneutraliteettia varmistavin ehdoin. Myös kiinteistöjen omistusta ja hallinnointia koskevien ratkaisujen tulee  edistää tätä tavoitetta.

Kysymys ei ole yksinomaan VR:n kiinteistövarallisuudesta, sillä myös Ratahallintokeskus (”RHK”) hallinnoi eri puolilla maata kiinteistöjä, joita tulisi arvioida saman kokonaisuuden osana ja samoin periaattein. VR:n kiinteistövarallisuutta ei voida arvioida erillisenä tällaisesta muusta rautateihin välittömästi liittyvästä kiinteistöomaisuudesta. Valtion kiinteistöstrategiaa sekä rautateihin liittyvien kiinteistöjen johdonmukaisia käyttö- ja kehittämisperiaatteita silmällä pitäen on sen vuoksi tarpeellista koota selvitys myös RHK:n hallinnoitavana olevasta kiinteistövarallisuudesta sekä arvioida, miltä osin siihen sisältyy valtion kiinteistöstrategian kannalta tarpeellisia ja RHK:n tehtävien kannalta toissijaisia kiinteistöjä. 

Tehtävä

Työryhmän tehtävänä on

-	koota kokonaisselvitys VR:n omistamasta sekä RHK:n hallinnoitavana olevasta kiinteistövarallisuudesta;

-	arvioida kiinteistöjen merkitys VR:n ydinliiketoimintojen, RHK:n perustehtävien sekä raideliikenteen kilpailulle avaamisen asettamien vaatimusten kannalta;

-	tehdä ehdotus suunnitelmaksi, jolla VR:n kiinteistövarallisuudesta siirretään valtiovarainministeriön osoittamille toimijoille sellaiset kiinteistöt, jotka ovat valtion kiinteistöstrategian kannalta tarpeellisia ja jotka eivät ole VR:n ydinliiketoimintojen kannalta välttämättömiä. Suunnitelman tulee sisältää myös arvio siitä, millä tavoin eri vaihtoehdot ovat toteutettavissa sekä minkälaisia vaikutuksia niillä olisi VR:n taseeseen ja omavaraisuusasteeseen;

-	tehdä ehdotus suunnitelmaksi, jolla VR:n kiinteistövarallisuudesta siirretään RHK:lle tai muille valtion osoittamille toimijoille sellaiset kiinteistöt, jotka ovat raideliikenteen kilpailulle avaamisen kannalta merkityksellisiä ja joiden omistuksesta tai hallinnasta VR saisi kilpailullista etua suhteessa muihin toimijoihin;

-	arvioida mahdollisuudet RHK:n hallinnoimien valtion kiinteistöjen ja VR:n kiinteistöjen 
kokoamiseen samojen toimijoiden omistukseen tai hallinnointiin.

Työryhmän kokoonpano ja organisointi

Työryhmän kokoonpano on seuraava:

Puheenjohtaja:

Finanssineuvos Jarmo Väisänen, Valtioneuvoston kanslia

Jäsenet:

Johtava erityisasiantuntija Eeva Ahdekivi, Valtioneuvoston kanslia
Liikennejohtaja Anne Herneoja, Ratahallintokeskus
Budjettineuvos Pekka Pelkonen, Valtiovarainministeriö
Hallintojohtaja Pertti Saarela, VR-yhtymä Oyj
Hallitusneuvos Kaisa-Leena Välipirtti, Liikenne- ja viestintäministeriö

Sihteeri:

Neuvotteleva virkamies Ilpo Nuutinen, Valtioneuvoston kanslia

Työryhmä voi tarvittaessa kuulla asiantuntijoita ja sen tulee selvitysten valmistuttua kuulla
valtion kiinteistöstrategian kannalta keskeisiä tahoja. Työryhmän tuloksellisuuden varmista-miseksi VR-yhtymä Oyj:tä ja Ratahallintokeskusta pyydetään toimittamaan työryhmän 
puheenjohtajalle etukäteisilmoitus suunnitelluista mahdollisista kiinteistöjärjestelyistä.

Työryhmä kokoontuu puheenjohtajan kutsusta.

Kustannukset ja muut ehdot

Työ tehdään virkatyönä. Kokouspalkkioita ei makseta. Valtioneuvoston kanslia korvaa työryhmän jäsenille matka- ja majoituskustannukset mahdollisiin kokouksiin pääkaupunkiseudun ulkopuolelle sekä kuultaville asiantuntijoille kokouksista aiheutuneet matka- ja majoituskustannukset valtion matkustussäännön mukaisesti.

Työryhmällä on oikeus tilata toimeksiannon edellyttämät selvitykset, joiden kustannukset maksetaan valtioneuvoston kanslian menomäärärahasta. Palkkauksista, asiantuntijapalkkioista ja muista vastaavista sopimuksista on tehtävä erilliset valtioneuvoston kanslian päätökset.

	Jyri Häkämies			Pekka Timonen
ministeri			ylijohtaja					

JAKELU

Työryhmän jäsenet

TIEDOKSI

Alivaltiosihteeri Aaltonen
Ylijohtaja Vilavaara
Erityisavustaja Mickelsson
Valtiovarainministeriö
Liikenne- ja viestintäministeriö
Ratahallintokeskus
VR-yhtymä Oyj
VNK/kirjaamo
HARE